b'\n_START_ARTICLE_\nAndronik IV. Paleolog\n_START_SECTION_\n\xc5\xbdivljenje\n_START_PARAGRAPH_\nAndronik IV. je bil najstarej\xc5\xa1i sin cesarja Ivana V. Paleologa in njegove \xc5\xbeene Helene Kantakuzene. O\xc4\x8de ga je \xc5\xbee leta 1352 imenoval za svojega sovladarja. Ko je Ivan V. leta 1369 odpotoval v Italijo, da bi potrdil svojo podreditev pape\xc5\xbeu, je oblast v Konstantinoplu prepustil Androniku, mlaj\xc5\xa1ega sina Manuela II. pa je imenoval za guvernerja Soluna._NEWLINE_Med bivanjem v Italiji je posku\xc5\xa1al poravnati svoje dolgove do Bene\xc5\xa1ke republike. V njih niso bila samo njegova posojila, temve\xc4\x8d tudi posojilo v vi\xc5\xa1ini 30.000 dukatov in z njim povezane obresti, ki ga je v \xc4\x8dasu bizantinske dr\xc5\xbeavljanske vojne 1341\xe2\x80\x931347 vzela njegova mati Ane Savojska. Kredit je zavarovala z bizantinskimi kronskimi dragulji. Ivan se je osebno odpravil v Benetke, a mu je primanjkovalo sredstev za popla\xc4\x8dilo dolgov in celo za najem ladje za potovanje domov. Bene\xc4\x8danom je zato predlagal, da bi v zameno za nadaljnje kredite in \xc5\xa1est vojnih ladij odstopil otok Tenedos na strate\xc5\xa1ko pomembnem polo\xc5\xbeaju na vhodu v Dardanele. Bene\xc4\x8dani so njegovo ponudbo sprejeli. Ko je za dogovor izvedel Andronik IV., ki se je o\xc4\x8ditno dogovarjal z bene\xc5\xa1kimi rivali Genove\xc5\xbeani, ga je zavrnil. Ivan je kot dol\xc5\xbenik obti\xc4\x8dal v Benetkah. Predlagal je, da se sredstva za njegov odkup zberejo s prodajo cerkvenih dragocenosti, vendar je Andronik tudi ta predlog zavrnil. Ivanovo izpustitev je dosegel sin Manuel, ki je osebno priplul iz Soluna v Benetke. V Konstantinopel se je vrnil \xc5\xa1ele oktobra 1371._NEWLINE_Ko je sultan Murat I. leta 1373 Ivana V. prisilil  v vazalstvo, se je Andronik IV. ponovno uprl. Povezal se je z Muratovim sinom Savc\xc4\xb1 begom, ki se je uprl svojemu o\xc4\x8detu, vendar sta oba upora spodletela. Andronika so aretirali in oslepili, zdi de, da samo na eno oko. Oslepitev je bila tradicionalna bizantinska kazen za upornike. Ivanov uradni naslednik je postal brat Manuel.\n_START_SECTION_\nVladanje\n_START_PARAGRAPH_\nJulija 1376 so Genove\xc5\xbeani pomagali Androniku pobegniti iz zapora. Po osvoboditvi je takoj od\xc5\xa1el k Muratu I. in mu ponudil vrnitev Galipolija v zameno za njegovo podporo. Sultan mu je dal na razpolago konjenico in pe\xc5\xa1ake, s katerimi je osvojil Konstantinopel in aretiral Ivana V. in Manuela. _NEWLINE_Leta 1377 je naredil veliko napako: Genove\xc5\xbeane je za njihove usluge nagradil z otokom Tenedos pred vhodom v Dardanele, tamkaj\xc5\xa1nji guverner pa jim ga ni hotel predati in ga je predal Bene\xc4\x8danom. Tega leta je svojega sina Ivana VII. kronal za socesarja. Dve leti kasneje sta Ivan in Manuel pobegnila iz zapora in malo kasneje s pomo\xc4\x8djo Bene\xc4\x8danov Andronika odstavila. Andronik je pobegnil v Galato in ostal v njej do leta 1381, ko je kljub izdaji spet postal socesar in naslednik prestola. Dobil je dostop do Konstantinopla in strate\xc5\xa1ko pomembno mesto Selimbrija (Silivri)._NEWLINE_Leta 1385 se je ponovno uprl, vendar je kmalu zatem 25. ali 28. junija v Selimbriji umrl. Pokopali so ga v samostanu Pantokrator v Konstantinoplu.\n_START_SECTION_\nDru\xc5\xbeina\n_START_PARAGRAPH_\nLeta 1356 se je poro\xc4\x8dil s Karaco Bolgarsko, h\xc4\x8derko bolgarskega carja Ivana Aleksandra, s katero je imel sina Ivana VII. Paleologa.'